নিরাপত্তা প্রোটোকল ভাঙছেন রাহুল গান্ধী! অভিযোগ সিআরপিএফ-এর

ওয়েব ডেস্ক : লোকসভার বিরোধী দলনেতা তথা কংগ্রেস সাংসদ রাহুল গান্ধীর (Rahul Gandhi) বিরুদ্ধে নিরাপত্তা প্রোটোকল ভাঙার অভিযোগ তুলল সেন্ট্রাল রিজার্ভ পুলিশ ফোর্স বা সিআরপিএফ (CRPF)। এ নিয়ে কংগ্রেস নেতাকে চিঠি পাঠানো হয়েছে সিআরপিএফের তরফে। এর পাশাপাশি কংগ্রেস সভাপতি মল্লিকার্জুন খাড়গেকেও (Mallikarjun Kharge) চিঠি পাঠানো হয়েছে বলে খবর।

সুত্রের খবর, মল্লিকার্জুন খাড়গেকে (Mallikarjun Kharge) দেওয়া চিঠিতে সিআরপিএফ (CRPF)-এর ভিভিআইপি সিকিউরিটি প্রধান সুনীল জুন লিখেছেন, রাহুল গান্ধী (Rahul Gandhi) তাঁর বিদেশ সফরগুলিতে নিরাপত্তা নিয়ম মানছেন না এবং অনেক সময় কাউকে কিছু না জানিয়ে দেশ ছাড়ছেন। চিঠিতে উল্লেখ করা হয়েছে,গত ৩০ ডিসেম্বর থেকে ৯ জানুয়ারি ইতালি, ১২ থেকে ১৭ মার্চ ভিয়েতনাম, ১৭ থেকে ২৩ এপ্রিল দুবাই, ১১ থেকে ১৮ জুন কাতার, ২৫ জুন থেকে ৬ জুলাই লন্ডন এবং ৪ থেকে ৮ সেপ্টেম্বর মালয়েশিয়া সফর করেছেন। এই সব বিদেশ সফরের সময় কংগ্রেস সাংসদ নিরাপত্তা প্রোটোকল বারবার ভঙ্গ করছেন।

আরও খবর : FIR রেজিস্টারে তথ্যের সত্যতা যাচাই নিষ্প্রয়োজন, মত সুপ্রিম কোর্টের

প্রসঙ্গত, বর্তমানে জেড প্লাস ক্যাটাগরির নিরাপত্তা পেয়ে থাকেন রাহুল গান্ধী (Rahul Gandhi)। যেখানে প্রায় ৫৫ জন নিরাপত্তারক্ষী থাকেন। সঙ্গে থাকেন এনএসজি কমান্ডো। তবে কংগ্রেস সাংসদের বিরুদ্ধে বার বার প্রটোকল ভাঙার অভিযোগ উঠেছে। এর আগেও রাহুল গান্ধীকে নিরাপত্তা নিয়ম না মানার জন্য সতর্ক করেছিল সিআরপিএফ (CRPF)। ২০২২ সালে সিআরপিএফ-এর তরফে জানানো হয়েছিল, ২০২০ থেকে ২০২২ সালের মধ্যে অন্তত ১১৩ বার নিরাপত্তা প্রোটোকল ভেঙেছেন তিনি।

উল্লেখ্য, ২০১৯ সালে প্রায় তিন দশক পরে সোনিয়া গান্ধী, রাহুল গান্ধী এবং প্রিয়াঙ্কা গান্ধী বঢরার স্পেশাল প্রোটেকশন গ্রুপ বা এসপিজি (SPG) নিরাপত্তা সরিয়ে নিয়েছিল কেন্দ্রীয় সরকার। সেই জায়গায় তাদের নিরাপত্তার দায়িত্বে আনা হয় সিআরপিএফ-কে। এবার সেই সিআরপিএফ রাহুল গান্ধীর বিরুদ্ধে নিরাপত্তা প্রোটোকল ভাঙার অভিযোগ তুলল।